Wat is die belangrikste wat ons ooit kan weet? Dit moet wel 'n troosvolle wete wees, omdat ons lewe rou is en in 'n onuitspreeklike nood, sowel in lewensnood as in doodsnood. Dit moet 'n wete wees wat standhou, ook as ons nie meer weet nie, en as alle ander wetenskappe ons nie meer kan interesseer nie, omdat ons nodig het om één ding te weet om staande te bly in die kolkende en loeiende afgronde van die lewens- en sterwensnood.
Die dinge wat ons aanpak stel dikwels geweldig teleur. Die rede is eenvoudig: ons is sondaars in ’n sondige en gebroke wêreld. Daaglikse katestrofes is aan die orde van die dag. Jy sit jou beste voetjie voor en ander trap daarop. Jy doen jou bes, jy doen dit selfs in die geloof… maar die uitkoms is baie keer ’n groot ontnugtering.
Ons het die vermoë om die feite van ons sondaarslewe weg te dink en selfs weg te droom. Ons probeer dit selfs weg werk. Daar is egter geen ander oplossing vir hierdie dilemma nie, as in die geloof in God self. Hy is nie ’n mens nie. Hy is God. Net Hy stel nie teleur nie. En Hy maak ons deel van sy grootse plan!
Sal ons die lewe met sy ontnugterings nie maar liewer aanpak deur ons verwagting op Hom te stel, Sy wil te soek en te aanvaar en op Sy beloftes te vertrou nie?
In die komende week gaan daar fees gevier word. In Suid-Afrika waar Kersfees boonop ook nog in die groot vakansietyd van die jaar val, is dit voorwaar feestyd. Partytjietyd. Miskien ’n kersboom en geskenke...
In my voorbereiding van ’n toepaslike teks het ek agtergekom dat daar in die Skrif, buiten dit wat Lukas ons in detail vertel, tog nie soveel gemaak word van die bepaalde dag en datum van Jesus se geboorte nie.
Terwyl die koms van Jesus tog ’n grootse oomblik in die geskiedenis van die mensdom was, maak die Skrif weinig van die dag en datum daarvan. Om die waarheid te sê, sal niemand vandag met sekerheid kan bepaal wat die datum van sy geboorte presies is nie. As ons afleidings kan maak, lyk dit selfs veel eerder in April-Junie te moes gewees het. Dit is dan somertyd in Noordelike halfrond.